**Pán MUDr. MIKAS, nerobte to!**

***...Keď pri svojej lekárskej praxi zbadám alebo vypočujem niečo, čo by malo zostať tajomstvom o súkromnom živote ľudí, všetko zamlčím a ako tajomstvo uchovám....***

***Ak budem túto prísahu dodržiavať a poriadne spĺňať, nech sa mi dožičí žiť navždy šťastne, nech sa dožijem úcty všetkých ľudí a nech sa radujem z plodov svojho umenia. Ak ju však poruším či poškvrním, nech sa mi stane pravý opak.“***

Úvod môjho blogu sú citáty z Hippokratovej prísahy, na ktorú pri promócii prisahá každý slovenský lekár.

Vláda SR prijala 28.10.2020 uznesenie 23330/2020, na rozšírenie opatrení v rámci vyhláseného núdzového stavu, z ktorého citujem časť výnimiek na obmedzený pohyb obyvateľov, ktorí sa nedali testovať, body 15-19:

**15.** osobu, ktorej zdravotný stav alebo zdravotná kontraindikácia neumožňuje vykonanie testu na ochorenie COVID-19,

**16.** osobu, ktorej bolo diagnostikované stredne ťažké alebo ťažké mentálne postihnutie,

**17.** osobu dispenzarizovanú so závažnou poruchou autistického spektra,

**18.** osobu dispenzarizovanú pre ťažký, vrodený alebo získaný imunodeficit,

**19.** onkologických pacientov po chemoterapii alebo transplantácii, ktorí majú leukopéniu alebo osoby s onkologickou liečbou alebo inou liečbou ovplyvňujúcou imunitný systém (napr. biologickou liečbou) z dôvodu rizika z omeškania pravidelného podania liečby, rádioterapie alebo inej plánovanej liečby, napr. onkológom, hematológom alebo rádiológom plánovanej liečby.

... a napokon Vláda  **odporúča hlavnému hygienikovi SR**

vydať vyhlášku, ktorou uloží povinnosť relevantným subjektom (zamestnávateľom, prevádzkovateľom atď.) vyžadovať potvrdenie o negatívnom výsledku RT-PCR testu alebo certifikát vydaný Ministerstvom zdravotníctva SR s negatívnym výsledkom antigénového testu certifikovaného na území Európskej únie na ochorenieCOVID-19 vykonaný subjektom podieľajúcim sa na celoplošnom testovaní „Spoločná zodpovednosť“ pri vstupe do ich objektov.

Pán doktor Mikas, nerobte to! Nevydajte vyhlášku, ktorá z Hippokratovej prísahy urobí zdrap papiera! Aj Vy ste na ňu prisahali! Hippokratova prísaha kodifikuje nevyhnutnosť zachovávania lekárskeho tajomstva! Je to prejav úcty k pacientovi a rešpektovania jeho osobnosti! Hippokratova prísaha so svojim humanistickým odkazom je dokument, ktorí si ľudia ctia už 2500 rokov! To naozaj navodíte stav, keď autisti budú musieť predkladať dokument, že sú autisti, mentálne chorí o tom, že sú mentálne chorí a ženy s gynekologickým karcinómom doklad o tom, že majú rakovinu rodidiel? Hippokratova prísaha bola nedotknuteľná počas celej histórie Rakúsko-Uhorska aj počas celých dejín Česko-Slovenska! Parlament ide prijímať zákon o amorálnosti komunistickej ideológie, ale toto neurobili ani komunisti, aj tí rešpektovali Hippokratovu prísahu! Povinnosť predkladať potvrdenie má byť daná „zamestnávateľom, prevádzkovateľom, atakďalej.“ Vy máte zamestnávateľom, prevádzkovateľom, atakďalej uložiť povinnosť! Nie právo, alebo možnosť, ale povinnosť! Takže postihnutí ľudia budú predkladať lekársky dokument o svojom zdravotnom stave v obchodoch, bankách, na benzínových pumpách, vo vlakoch, autobusoch, MHD, pri návšteve verejného WC, pri vjazde na podzemné parkovisko a kde všade? Čo to idete urobiť s týmto štátom? Pán hlavný hygienik, vláda Vám to odporúča aj ja, Váš kolega, pre ktorého je Hippokratova prísaha niečo ako profesionálny Otčenáš, Vás vyzývam a prosím, aby ste takú vyhlášku nevydali!

Panie poslankyne Cigániková, Beňová, Ďuriš-Nicolsonová, Vy, plamenné bojovníčky za práva žien, súhlasíte s tým, že ženy budú prinútené predkladať doklad o svojom najintímnejšom zdravotnom stave aj niekomu, kto náhodou žije v ich susedstve?

Hippokratovou prísahou pohŕdali len diktátori a tyrani. Hippokratova prísaha platí aj počas núdzového stavu! Preto vyzývam inštitúcie, ktoré k tomu majú čo povedať, aby nemlčali: Via Iuris, nemlčte, Úrad pre dohľad nad zdravotnou starostlivosťou nemlčte, ľudskoprávne organizácie, ktoré sa zvíjajú v hysterických kŕčoch, keď nejaké rómske dieťa dostane facku, nemlčte! Pani prezidentka nemlčte! Nemlčte aj ostatní kompetentní, musí Vám byť zrejmé, že pán premiér je právny analfabet a svojou konfliktogénne štrukturovanou osobnosťou ničí v Slovenskej republike právny štát. Pokiaľ všetci kompetentní budú mlčať, potvrdia môj predpoklad, že sme konfrontovaní s Overtonovým oknom: Ak hladko prejde legalizácia certifikátu o testovaní, už nebude žiadny problém prijať zákon o povinnom preukazovaní sa očkovacím preukazom proti Covidu 19 na každom kroku. A Slovenská republika bude precedens pre celú EÚ. Bolo to cítiť už zo včerajšieho vyjadrenia pána Sulíka v TV JOJ, keď podsúval očkovaniu spasiteľskú rolu.

PS.: Táto vyhláška bude zdrojom chaosu a radu emocionálnych konfliktov. Nastane to už v pondelok, 2.11. ráno v čakárňach lekárov prvého kontaktu. Lekárovi, ktorý má vo svojej starostlivosti napríklad 4000 pacientov, tam v pondelok ráno príde 150, možno viac pacientov so žiadosťou o patričné potvrdenie....

Preto ešte raz: Pán MUDr. Mikas, žiadam Vás a prosím, nevydávajte takúto vyhlášku!

Dr. Štefan Paulov, Nitra.